钦定古今图书集成/方舆汇编/职方典/第1106卷 > 《三十五桥记》黄杶
## 钦定古今图书集成/方舆汇编/职方典/第1106卷 > 《三十五桥记》黄杶

“皇宋庆元四年夏六月丁卯，漳州由南谯门达于漳
浦，造桥三十有五所。越明年春正月甲寅，咸告厥功。
嘻！此百世之伟绩也。漳浦距城百二十里而远，崖谷
倾亚，高下之势谺然洼然。斜川断港，湍注奔溢。春霖
秋潦，交流之势益悍。往来憧憧，睨视咨嗟，畴克拯之？”
太府寺丞傅公，来莅州事，内外修明，百废具举。期年
政洽，田里欢康，益思所以利人于远。乃命龙溪宰李
君鼎经度桥事，或曰：“役众费广，未易猝办，请丛贯钜
木以济。”公曰：“非所以为后图，必伐石为之乃可。”择僧
徒之可任者分督焉。不用官府文书，科役百姓，工酬
其直，民劝而趋，不竞不哗，谭笑而集。出州行五十五
里，即漳浦界，为桥四：曰亭兜，曰桃李径，曰谢仓，曰“岑
兜。”惟马口旧有大桥，缺圮而重修之。自两邑界至于
三古坑，为桥九：曰“赤岭。”上下二桥，曰冷水坑，曰洋豅，
曰“李林。”惟三古坑其桥四。此地灌莽藂石，涧水旁出，
故桥特多。自三古坑至于邑，为桥十有三：曰乌石径，
曰草屦岭，曰“吴径”，曰“茭蓼潭”，其壮大尢为诸桥之冠：
曰新坑，曰檺林，曰黄林，曰虎深坑，曰陈垄，曰横漳。其
桥二：曰龙山庄，曰葵坑。其间又有小桥九，不著名，悉
皆坚好，共长九百五十尺有奇，广狭不齐，随地之宜。
桥既立矣，复砌石治道，夷其险阻，凡一千二百馀丈，
靡金钱五百万。公节用爱人，不事游观。每与官僚语
及财赋，恻然曰：“生民膏血也！”独至于捐利与民，及为
民兴利，了无靳色。曰：“州郡他无妄费，则惠可及百姓
矣。行道之人，去危履坦，踊跃歌舞，愿纪其实，以谂来
者。”甘棠道周，有石巍然，几世几年，可磨可镌，若有待
焉。郡人黄杶拂石大书，祝公之操如此石坚石不可
朽，公名永传。宏此休功，以济巨川。父老来观，相与告
戒，曰：“无愧召公，勿伐勿拜。”